## ประวัติโรงเรียนกุศลศึกษา

โรงเรียนกุศลศึกษา ตั้งอยู่บ้านเลขที่ ๒๖๙ แขวงตลิ่งชัน เขตตลิ่งชัน กรุงเทพมหานคร สังกัดสำนักงานคณะกรรมการส่งเสริมการศึกษาเอกชน (สช.) โทร ๐-๒๘๘๒-๑๑๐๓-๔ โทรสาร ๐-๒๔๓๕-๐๑๕๘  
E-mail : [kusolsuksaschool@gmail.com](mailto:kusolsuksaschool@gmail.com) Website: [www.kusolsuksa.ac.th](http://www.kusolsuksa.ac.th) โดยได้รับอนุญาตจัดตั้งโรงเรียน เมื่อ พ.ศ. ๒๔๙๐ ปัจจุบัน เปิดสอนตั้งแต่ระดับชั้นเตรียมอนุบาล ถึงระดับชั้นประถมศึกษาปีที่ ๖ มีนักเรียนประจำปีการศึกษา ๒๕๕๗ ทั้งหมด ๑,๐๔๓ คน มีพื้นที่ ๖ไร่ ๑๖.๑๙ ตารางวา

โรงเรียนกุศลศึกษา ตั้งขึ้นในสมัยพระธรรมทานาจารย์ (หลวงปู่อิ่ม ยโสธโร) พ.ศ. ๒๔๗๑-๒๕๑๕

อดีตเจ้าอาวาสวัดชัยพฤกษมาลาราชวรวิหาร รูปที่ ๗ มีประวัติโดยย่อว่า ท่านเป็นคนจังหวัดนนทบุรีโดยกำเนิด อุปสมบทที่พัทธสีมาวัดบางอ้อยช้าง จังหวัดนนทบุรี แล้วได้ติดตามหลวงพ่อพระนันทวิริยะ (โพธิ์) ซึ่งขณะนั้น

ท่านดำรงตำแหน่งเจ้าอาวาสวัดชัยพฤกษมาลาราชวรวิหาร ในปี พ.ศ. ๒๔๗๑ ท่านได้รับตำแหน่งเจ้าอาวาส  
วัดชัยพฤกษมาลาราชวรวิหาร ต่อจากหลวงพ่อพระนันทวิริยะ(โพธิ์ ) จนถึงปี พ.ศ. ๒๕๑๕ ท่านได้มรณภาพด้วยโรคชรา เมื่อวันที่ ๒๒ ตุลาคม พ.ศ. ๒๕๑๕ สิริรวมอายุได้ ๘๙ ปีพรรษา ๖๙ ท่านเป็นผู้มีวิสัยทัศน์  
อันก้าวไกลมองเห็นประโยชน์ของการศึกษาและคำนึงถึงเยาวชนว่าเป็นทรัพยากรบุคคลอันมีค่าควรแก่การพัฒนาด้านร่างกาย อารมณ์ สังคมและสติปัญญาอันจะเอื้อต่อประโยชน์ของบ้านเมืองและพระพุทธศาสนา จึงอนุญาตให้ตั้งโรงเรียนราษฎร์ของวัดขึ้นท่านเป็นผู้รับใบอนุญาตรูปแรก ตามใบอนุญาตเลขที่ ๓๔/๒๔๙๐ ลงวันที่ ๑๓ เดือนพฤษภาคม พ.ศ. ๒๔๙๐ ประเภทสามัญศึกษา โดยใช้หลักสูตรของกระทรวงศึกษาธิการ ในการขออนุญาตเปิดโรงเรียนครั้งนี้มีการระบุรับนักเรียนตั้งแต่ชั้นประถมศึกษาปีที่ ๑ ถึงชั้นมัธยมศึกษาปีที่ ๖ เปิดทำการสอนครั้งแรกเมื่อวันที่ ๑๗ พฤษภาคม พ.ศ. ๒๔๙๐ โดยมีขุนศรีทิพย์ศึกษากร เป็นผู้จัดการและครูใหญ่  
ใช้อาคารเรียนพระปริยัติธรรม (มีเนื้อที่ประมาณ ๓ ไร่ ๙ ตารางวา ในบริเวณวัดชัยพฤกษมาลาราชวรวิหาร )   
ศาลา ๒ ชั้น ๑ หลัง เป็นสถานที่เรียน มีนักเรียนชั้นประถมศึกษาปีที่ ๑ ถึงชั้นมัธยมศึกษาปีที่ ๖ จำนวน ๒๖๘ คน (ขณะนั้นนักเรียนยังมีไม่ถึงชั้นมัธยมศึกษา ) กาลต่อมา พระสุทธิธรรมาจารย์ (หลวงปู่คอน) สุทธิญาโณ นามสกุล ตรีหิรัญ (พ.ศ. ๒๕๑๕-๒๕๔๔) เป็นเจ้าอาวาสวัดชัยพฤกษมาลาราชวรวิหาร เป็นผู้รับใบอนุญาตเป็นรูปที่ ๒ ต่อจากหลวงปู่อิ่มหรือพระธรรมทานาจารย์ ซึ่งโรงเรียนประเภทนี้มีเจ้าอาวาสเป็นเจ้าของและเป็นผู้รับใบอนุญาตโดยตำแหน่ง เมื่อวันที่ ๔ ธันวาคม พ.ศ. ๒๕๑๕ ได้มีการขอเปลี่ยนแปลงการรับนักเรียนใหม่ ตั้งแต่ชั้นอนุบาลปีที่ ๑ (อายุ ๓ ปี) ถึงชั้นประถมศึกษาปีที่ ๖ ไม่มีชั้นมัธยมศึกษา ตั้งแต่นั้นเป็นต้นมาจนถึงปัจจุบัน

ปัจจุบันโรงเรียนกุศลศึกษา (เป็นโรงเรียนเอกชนการกุศลของวัดในพระพุทธศาสนาวัดชัยพฤกษมาลา ราชวรวิหาร) ตั้งอยู่เลขที่ ๒๖๙ แขวงตลิ่งชัน เขตตลิ่งชัน กรุงเทพมหานคร ประเภทสามัญศึกษา สังกัดสำนักงานคณะกรรมการส่งเสริมการศึกษาเอกชน (สช.) สำนักปลัดกระทรวงศึกษาธิการ เปิดทำการสอนตั้งแต่ชั้นเตรียมอนุบาล (อายุ ๒ ขวบ) ถึงชั้นประถมศึกษาปีที่ ๖ โดยมี พระปริยัติวโรปการ ผศ. ดร. นามสกุล ชั่งแสง   
ดำรงตำแหน่ง เจ้าอาวาสวัดชัยพฤกษมาลาราชวรวิหาร เป็นผู้รับใบอนุญาต, ผู้จัดการ และผู้อำนวยการ ซึ่งท่านได้ให้การสนับสนุน ส่งเสริม พัฒนาปรับปรุงอาคารเรียน และจัดการเรียนการสอนให้เจริญก้าวหน้ามาโดยลำดับ มีอาคารเรียนเป็นตึก ๓ ชั้น ๔ หลัง อาคารเอนกประสงค์ ๑ หลัง ประกอบด้วยห้องเรียน ๒๙ ห้อง เป็นชั้นเตรียมอนุบาล ๒ ห้อง ห้องเรียนอนุบาล ๑ – ๓ จำนวน ๙ ห้อง

ห้องเรียนชั้นประถมศึกษาปีที่ ๑-๖ จำนวน ๑๘ ห้อง, ห้องกิจกรรมนักเรียน ๑ ห้อง, ห้องคอมพิวเตอร์ ๒ ห้อง,ห้องวิทยาศาสตร์ ๑ ห้อง, ห้องธุรการ ๑ ห้อง, ห้องพยาบาล ๑ ห้อง, ห้องจริยธรรม ๑ ห้อง, ห้องประชุมใหญ่ ๑ ห้อง, ห้องสมุด ๑ ห้อง